b"\n_START_ARTICLE_\nCaramelles del Roser de Sant Juli\xc3\xa0 de Vilatorta\n_START_PARAGRAPH_\nLes Caramelles del Roser de Sant Juli\xc3\xa0 de Vilatorta \xc3\xa9s el ball de caramelles a Sant Juli\xc3\xa0 de Vilatorta (Osona), un element festiu patrimonial declarat d'inter\xc3\xa8s nacional per la Generalitat de Catalunya. El 2015 es celebren els 425 anys d\xe2\x80\x99aquesta tradici\xc3\xb3._NEWLINE_El cant de les caramelles s\xe2\x80\x99ha associat amb els goigs del Roser, i alguns pobles encara celebren el Roser per Pasqua Florida. Sant Juli\xc3\xa0 de Vilatorta interpreta unes caramelles molt lligades al Roser que s\xc3\xb3n les m\xc3\xa9s antigues documentades de tot Catalunya i daten del 1590 (butlla fundacional de la Confraria del Roser).\n_START_SECTION_\nDescripci\xc3\xb3\n_START_PARAGRAPH_\nEl mat\xc3\xad de la diada de Pasqua Florida surt la comitiva de Caramellaires del Roser recorrent els carrers del poble tot cantant els goigs del Roser. La comitiva \xc3\xa9s encap\xc3\xa7alada per la bandera de la Verge, seguida per dues fileres de caramellaires, abillats amb capa i barret de copalta i amb un lla\xc3\xa7 vermell._NEWLINE_Cada caramellaire porta un bord\xc3\xb3 o vara tornejada, amb una plaqueta que du una estampa de la Mare de D\xc3\xa9u del Roser al davant i el text dels goigs al darrere. La comitiva va cantant els goigs del Roser amb una polifonia antiga, i seguida per un grup de m\xc3\xbasics acompanyats amb instruments de vent. L\xe2\x80\x99orquestra es compon b\xc3\xa0sicament de trompetes, trombons i el fiscorn, per\xc3\xb2 tamb\xc3\xa9 es pot enriquir amb el saxofon, el clarinet, l\xe2\x80\x99acordi\xc3\xb3, la guitarra i el contrabaix. Els m\xc3\xbasics van abillats amb capa llarga de color morat, barret de copalta del mateix color i amb un lla\xc3\xa7 de color blau mar\xc3\xad._NEWLINE_Completen el seguici infants amb vestit de festa que porten bastons tornejats, amb un pom de flors al cim i cintes de tots els colors. Tres cistellaires, amb el vestit de vellut, faixa i barretina, van trucant a les portes i recollint les aportacions dels vilatans. Un cistellaire porta la t\xc3\xadpica cistella de caramelles, ben guarnida, dalt d\xe2\x80\x99una perxa amb corda i corriola per tal de fer-la arribar a balcons i finestres._NEWLINE_Els goigs del Roser s\xc3\xb3n els protagonistes de la festa. Les estrofes dels goigs, amb text i m\xc3\xbasica arcaics, transmesos de generaci\xc3\xb3 en generaci\xc3\xb3, es van desgranant i alternant amb la tonada instrumental._NEWLINE_A les vuit del mat\xc3\xad surten els caramellaires cantant els goigs de la manera seg\xc3\xbcent: el rengle de caramellaires del cant\xc3\xb3 dret, on predominen les veus atenorades, canta els dos primers versos; seguidament, els del cant\xc3\xb3 esquerre, on predominen les veus greus, canten el tercer i quart vers a dues veus; l\xe2\x80\x99\xc3\xbaltim vers \xc3\xa9s repr\xc3\xa8s a l\xe2\x80\x99un\xc3\xadson per tots els caramellaires i a continuaci\xc3\xb3 el grup instrumental fa la tornada._NEWLINE_Sense interrupci\xc3\xb3 es van enlla\xc3\xa7ant les altres estrofes, seguint el mateix patr\xc3\xb3. En arribar a l'\xc3\xbaltima estrofa, \xe2\x80\x9cSupliquem, Rosa agraciada\xe2\x80\x9d, els caramellaires es lleven el barret en senyal de salutaci\xc3\xb3 i en fer la repetici\xc3\xb3 del darrer vers s\xe2\x80\x99hi afegeix l\xe2\x80\x99orquestra, per tal de fer m\xc3\xa9s solemne la cloenda.\n_START_SECTION_\nHist\xc3\xb2ria\n_START_PARAGRAPH_\nLes caramelles del Roser de Sant Juli\xc3\xa0 van n\xc3\xa9ixer a finals del segle XVI amb el cant dels goigs, que anava a c\xc3\xa0rrec de la confraria que fou establerta oficialment l'any 1592. Segurament la intenci\xc3\xb3 inicial era homenatjar la Mare de D\xc3\xa9u del Roser, per\xc3\xb2 al llarg dels anys s'an\xc3\xa0 convertint en un costum pasqual del poble. A Sant Juli\xc3\xa0 de Vilatorta ha perdurat la forma original que, gr\xc3\xa0cies a la indument\xc3\xa0ria, a la intervenci\xc3\xb3 instrumental i a una m\xc3\xbasica popular molt pr\xc3\xb2pia, sumades al fet que s'hagi transm\xc3\xa8s de generaci\xc3\xb3 en generaci\xc3\xb3 de manera ininterrompuda, fa que sigui una festa excepcional._NEWLINE_A m\xc3\xa9s dels goigs del Roser, d'en\xc3\xa7\xc3\xa0 del 1902 es va establir un nou costum. Cada any s'estrena una nova pe\xc3\xa7a a tres veus, composta per a l'ocasi\xc3\xb3 i obra d'autors locals, com Manel Balasch. Aquestes obres solen ser sardanes, valsos o havaneres a dues o tres veus. Una de les peces fixes del repertori \xc3\xa9s la sardana \xe2\x80\x9cSom vilatortins\xe2\x80\x9d, amb m\xc3\xbasica de Manel Su\xc3\xb1\xc3\xa9 i text del seu fill Josep. El fet d'estrenar cada any una obra nova \xc3\xa9s un contrapunt a la m\xc3\xbasica arcaica dels goigs._NEWLINE_Tamb\xc3\xa9 des de l'any 1977, el diumenge despr\xc3\xa9s de Pasqua se celebra l'Aplec Caramellaire. Es convida a colles d'altres poblacions i es fa una matinal amb tomb caramellaire, cantada de totes les colles a la pla\xc3\xa7a Major i dinar de germanor._NEWLINE_L'any 1990, en complir-se el IV aniversari, es va inaugurar una gran talla de pedra a la pla\xc3\xa7a de l\xe2\x80\x99Ajuntament en honor i record de les caramelles.\n_START_SECTION_\nEntitat\n_START_PARAGRAPH_\nL'Associaci\xc3\xb3 Caramelles del Roser \xc3\xa9s una entitat de Sant Juli\xc3\xa0 de Vilatorta que el 2016 va rebre la Creu de Sant Jordi per promoure la mem\xc3\xb2ria i l\xe2\x80\x99activitat d\xe2\x80\x99una festa osonenca que, com a valuosa expressi\xc3\xb3 de la m\xc3\xbasica tradicional, es remunta al 1590. Les Caramelles del Roser tenen caracter\xc3\xadstiques singulars, com la indument\xc3\xa0ria o el cant dels Goigs del Roser. En el tombant dels segles XIX al XX van atreure l\xe2\x80\x99atenci\xc3\xb3 de reconeguts folkloristes. Actualment, la seva colla caramellaire t\xc3\xa9 un dels repertoris m\xc3\xa9s amplis del pa\xc3\xads, des de festeigs fins a cants religiosos, i tamb\xc3\xa9 les corrandes de tem\xc3\xa0tica pol\xc3\xadtica i social."